
Această hotărâre poate suferi modificări de formă.
În cauza Lupaşcu împotriva României,
Curtea Europeană a Drepturilor Omului (Secţia a treia), reunită într-o cameră compusă din Josep Casadevall, preşedinte, Elisabet Fura-Sandström, Corneliu Bîrsan, Boštjan M. Zupančič, Alvina Gyulumyan, Egbert Myjer, Luis López Guerra, judecători, şi Santiago Quesada, grefier de secţie,
după ce a deliberat în camera de consiliu, la 14 octombrie 2008,
pronunţă prezenta hotărâre, adoptată la aceeaşi dată:
PROCEDURA
1. La originea cauzei se află cererea nr. 37380/03 îndreptată împotriva României, prin care un resortisant al acestui stat, domnul Ion Lupaşcu („reclamantul”), a sesizat Curtea la 18 februarie 1999 în temeiul art. 34 din Convenţia pentru apărarea drepturilor omului şi libertăţilor fundamentale („Convenţia”).
2. Guvernul român („Guvernul”) este reprezentat de agentul guvernamental, domnul Răzvan-Horaţiu Radu, din cadrul Ministerului Afacerilor Externe.
3. Reclamantul pretinde, în special, că a fost supus unor tratamente contrare art. 3 din Convenţie de către poliţişti în timpul interpelării şi al reţinerii sale şi denunţă absenţa unei anchete efective ca răspuns la plângerea sa penală depusă împotriva respectivilor agenţi ai statului. 
4. La 6 iulie 2005, Curtea a hotărât să comunice Guvernului capătul de cerere întemeiat pe art. 3 din Convenţie. În conformitate cu art. 29 § 3 din Convenţie, aceasta a hotărât, de asemenea, că admisibilitatea şi fondul cauzei vor fi examinate împreună.
ÎN FAPT
5. Reclamantul s-a născut în 1959. În prezent, el este deţinut la penitenciarul Brăila, unde execută o pedeapsă de 19 ani de închisoare.
A. Circumstanţele cauzei
6.  Faptele cauzei, astfel cum au fost expuse de către părţi, se pot rezuma după cum urmează:
7. În septembrie 1997, pe când făcea cumpărături la o piaţă, reclamantul a avut o dispută cu dna C., o vânzătoare de peşte, căreia i-a reproşat că l-a înşelat la cântărirea mărfii.  Vânzătoarea a depus ulterior o plângere împotriva reclamantului, susţinând că acesta îi dăduse lovituri cu pumnii în zona feţei şi că îi luase cu forţa o pungă ce conţinea câteva kilograme de peşte, care echivalau în opinia lui greutatea mărfii lipsă.    În martie 1998, dna C. a decedat în urma complicaţiilor bolilor cronice de care suferea, complicaţii care, conform unui raport de expertiză, apăruseră în urma loviturilor primite în septembrie 1997.
1. Interpelarea reclamantului şi procedura penală îndreptată împotriva poliţiştilor acuzaţi de cercetare abuzivă.
8. La 11 noiembrie 1997, în jurul orei 6.45 dimineaţa, trei echipe de poliţişti şi jandarmi din Brăila s-au deplasat înarmaţi la domiciliul reclamantului în temeiul unui mandat de percheziţie emis de parchetul de pe lângă tribunalul din acelaşi oraş în urma incidentului din septembrie 1997. Au încercuit casa reclamantului şi trei dintre ei au intrat în curte. Soţia reclamantului a deschis uşa.
Conform declaraţiilor reclamantului, de îndată ce a ieşit din camera sa pentru a vedea ce se întâmplă, agenţii de poliţie l-au imobilizat aplicându-i mai multe lovituri de bastoane şi l-au dus apoi cu cătuşe la secţia de poliţie, unde a fost reţinut. Poliţiştii însărcinaţi cu anchetarea l-ar fi maltratat constant în scopul de a obţine mărturii despre faptele care îi erau imputate. 
9. La 12 noiembrie 1997, reclamantul a fost examinat de medici ai laboratorului judeţean de medicină legală, care au eliberat un certificat ce atesta prezenţa unei echimoze de cca 2,5 cm la nivelul mandibulei, ca şi a unor excoriaţii la nivelul capului, al toracelui şi al picioarelor, produse în urmă cu una sau două zile. Medicii au estimat că aceste leziuni necesitau două până la trei zile de îngrijiri medicale şi că puteau fi produse de lovituri aplicate cu obiecte dure sau de izbiri de asemenea obiecte. 
10. Guvernul contestă că reclamantul ar fi fost maltratat de către poliţişti în timpul interpelării sau al reţinerii. Fără a nega realitatea rănilor constatate pe corpul reclamantului în timpul examenului medical realizat a doua zi după arestarea sa, Guvernul consideră că acestea au fost provocate de rezistenţa opusă de reclamant care, atunci când poliţiştii încercau să-l imobilizeze, se aruncase lovindu-se de uşa cu geamuri a verandei sale.
11. Printr-o ordonanţă din 11 noiembrie 1997, reclamantul a fost reţinut şi, a doua zi, a fost arestat preventiv pentru o perioadă de treizeci de zile în baza unei ordonanţe a procurorului, pe motivul că îi smulsese cu violenţă vânzătoarei o pungă conţinând peşte.
12. La 9 decembrie 1997, reclamantul a depus la parchetul militar din Ploieşti o plângere penală împotriva celor trei poliţişti care îl reţinuseră şi îl interogaseră pe parcursul reţinerii la 11 noiembrie 1997, acuzându-i de cercetare abuzivă.
13. La 23 martie 1998, reclamantul s-a plâns în faţa procurorului însărcinat cu plângerea sa penală că, pe durata reţinerii sale, la 11 noiembrie 1998, poliţiştii l-ar fi maltratat pentru a obţine mărturii folosind procedeul cunoscut sub numele de «rotisor »: aceştia i-ar fi legat mâinile şi picioarele cu cătuşe, l-ar fi pus în poziţie ghemuită, în lenjerie intimă, i-ar fi strecurat un baston pe sub genunchi şi l-ar fi suspendat apoi de plafon, cu capul în jos.  Ar fi fost ţinut în această poziţie toată ziua, ar fi fost lovit şi dezlegat atunci când leşinase. 
14. De mai multe ori în 1999 şi în 2001, reclamantul şi poliţiştii în cauză au fost audiaţi de procurorii însărcinaţi cu ancheta. Poliţiştii au arătat că persoana în cauză opusese rezistenţă şi încercase să fugă atunci când ei voiseră să-i pună cătuşe pentru a-l conduce la postul de poliţie pentru a fi interogat în cadrul plângerii dnei C., şi că acesta se rănise în tentativa de fugă, izbindu-se de uşa cu geamuri a verandei sale.
15. La 15 octombrie 2001, un procuror al parchetului militar teritorial a emis o rezoluţie de neîncepere a urmăririi penale a celor trei poliţişti pe motivul că aceştia nu comiseseră faptele care le erau imputate.  Procurorul a luat act de faptul că poliţiştii se prezentaseră înarmaţi la domiciliul reclamantului şi că îi înconjuraseră casa, căci era cunoscut de serviciile poliţiei ca recidivist. Persoana în cauză refuzând să-i urmeze la secţia de poliţie în cadrul anchetei deschise în urma plângerii dnei C., aceştia căutaseră să-l imobilizeze.
Procurorul a arătat în continuare că natura, forma şi amplasarea, pe corpul reclamantului, a rănilor descoperite de medicul care îl consultase în ziua următoare arestării dovedeau că încercase să fugă sau să se automutileze aruncându-se prin geamul uşii verandei sale în momentul în care poliţiştii voiseră să-i pună cătuşele pentru a-l conduce la secţia de poliţie.  Procurorul a luat în egală măsură act de faptul că, dacă reclamantul fusese în mod real bătut de către poliţişti cu bastoane de cauciuc şi cu lovituri de pumn, aşa cum declarase acesta, medicul ar fi descoperit în cursul consultaţiei echimoze şi hematoame, şi nu excoriaţii. Această rezoluţie, care nu menţiona mijloacele de cercetare folosite de poliţişti pentru a obţine mărturii şi denunţate de către reclamant la 23 martie 1998 (a se vedea supra pct. 13), nu a fost comunicată reclamantului.
16. La 23 septembrie 2004, parchetul a trimis dosarul deschis ca urmare a plângerii reclamantului la parchetul de pe lângă Înalta Curte de Casaţie şi Justiţie. Parchetul a retrimis dosarul la Parchetul de pe lângă Tribunalul Militar Teritorial Bucureşti la 11 martie 2005. 
17. La 23 februarie 2005, reclamantul a cerut Parchetului de pe lângă Tribunalul Militar Teritorial Ploieşti să fie informat asupra soluţiei date plângerii sale penale. El a precizat că nu primise nicio informaţie despre acest subiect.
18. La 12 aprilie 2005, ca răspuns la această cerere, o copie a rezoluţiei din 15 octombrie 2001 a fost trimisă reclamantului.  Nu reiese din documentele furnizate că reclamantul ar fi atacat rezoluţia la parchetul superior ierarhic sau în faţa unei instanţe naţionale.
2. Procedura penală îndreptată împotriva reclamantului acuzat de tâlhărie
19. Printr-o hotărâre din 12 noiembrie 1998, reclamantul a fost condamnat de Tribunalul Judeţean Brăila la nouăsprezece ani de închisoare sub acuzarea de tâlhărie urmată de decesul victimei. Tribunalul s-a bazat pe declaraţiile martorilor care îl văzuseră pe reclamant când acesta lovea victima, pe declaraţia făcută de victimă înainte de a deceda şi pe rezultatul expertizei medicale realizate de laboratorul de medicină legală din Brăilă şi vizată de Institutul medico-legal Mina Minovici din Bucureşti. Conform acestei expertize, exista o legătură de cauzalitate directă între loviturile aplicate de reclamant victimei şi decesul acesteia, survenit în martie 1998, în urma complicaţiilor bolilor cronice de care aceasta suferea, complicaţii declanşate de faptele reclamantului.
20. La apelul formulat de reclamant, Curtea de Apel Galaţi, printr-o hotărâre din 30 iunie 1999, a redus pedeapsa la doisprezece ani închisoare.
21. Printr-o hotărâre definitivă din 2 februarie 2000, Curtea Supremă de Justiţie a soluţionat recursul parchetului împotriva hotărârii pronunţate în apel, a anulat hotărârea din 30 iunie 1999 şi a confirmat temeinicia hotărârii date în 12 noiembrie 1998 de Tribunalul Judeţean Brăila. Curtea Supremă de Justiţie a considerat că primele instanţe stabiliseră corect pedeapsa reclamantului şi că dăduseră o interpretare pertinentă totalităţii actelor aflate la dosar.
B. Dreptul intern relevant
1. Codul de procedură penală
22.  Dispoziţiile relevante cu privire la căile de atac disponibile pentru contestarea unei decizii a parchetului sunt redactate după cum urmează:
Art. 275 – Dreptul de a face plângere
„Orice persoană poate face plângere împotriva măsurilor şi actelor de urmărire penală, dacă prin acestea s-a adus o vătămare intereselor sale legitime.”
Art. 278 – Plângerea contra actelor procurorului
„Plângerea împotriva măsurilor luate sau actelor efectuate de procuror (…) se rezolvă de prim-procurorul parchetului. În cazul când măsurile şi actele contestate sunt ale prim-procurorului ori luate sau efectuate pe baza dispoziţiilor date de către acesta, plângerea se rezolvă de procurorul ierarhic superior.”
Art. 2781 introdus de Legea nr. 281 din 26 iunie 2004 – Plângerea în faţa instanţei împotriva rezoluţiilor sau a ordonanţelor procurorului de netrimitere în judecată
„1. După respingerea plângerii făcute conform art. 275 şi 278 din Codul de procedură penală împotriva rezoluţiei de neîncepere a urmăririi penale date de procuror, persoana vătămată, precum şi orice alte persoane ale căror interese legitime sunt vătămate pot face plângere în termen de 20 de zile de la data comunicării de către procuror a modului de rezolvare, la instanţa căreia i-ar reveni, potrivit legii, competenţa să judece cauza în primă instanţă.”

(...) »

23.  Ansamblul dispoziţiilor relevante din Codul de procedură penală (art. 278 şi art. 2781 introdus de Legea nr. 281 din 24 iunie 2003) privind căile de atac disponibile pentru a contesta o rezoluţie a parchetului sunt citate exhaustiv în cauzele Dumitru Popescu (nr. 1), nr. 49234/99, pct. 43-46, 26 aprilie 2007, şi Stoica împotriva României, nr. 42722/02, pct. 45, 4 iunie 2008.
2. Codul penal
24. Conform Codului penal, conduita abuzivă a unui agent public în exercitarea funcţiei sale, care s-a manifestat prin loviri sau alte acte violente faţă de o persoană, este pasibilă de o pedeapsă cu închisoarea cuprinsă între şase luni şi cinci ani.
25. Răspunderea penală a autorilor faptelor interzise de lege încetează atunci când termenul de prescripţie pentru infracţiunea care le este imputată a expirat. 
Termenul de prescripţie este de cinci ani dacă pedeapsa aplicabilă este cuprinsă între unu şi cinci ani de închisoare. Acest termen este susceptibil de întrerupere de câte ori un act de procedură este îndeplinit de către organele de anchetă şi comunicat persoanei faţă de care sunt efectuate cercetări. Sub rezerva acestor eventuale întreruperi, răspunderea penală încetează în toate cazurile prin prescripţie dacă termenul de prescripţie prevăzut de lege pentru infracţiunea în cauză a trecut de jumătate. 
26. Acţiunea penală nu poate fi pusă în mişcare şi, dacă a fost deja, nu mai poate fi exercitată dacă prescripţia s-a împlinit. În acest caz, parchetul cere încetarea urmăririi; în cazul în care cauza este pendinte în faţa unei instanţe, aceasta pronunţă încetarea procedurii penale în baza art. 10 lit. g) coroborat cu art. 11 alin. 2 lit. b) din Codul de procedură penală. 
3. Cu privire la statutul poliţiştilor şi al procurorilor militari 
27. La data producerii faptelor, organizarea şi funcţionarea Poliţiei Române erau reglementate prin Legea nr. 26 din 12 mai 1994, în temeiul căreia poliţiştii aveau statut de cadre militare active şi aveau atribuţiile următoare, menţionate expres la art. 16 din lege:
« (...)

b) să invite la sediul poliţiei persoanele a căror prezenţă este necesară pentru îndeplinirea atribuţiilor legale ale poliţiei;
c) să pună în executare mandatele de aducere ;
d) să intre în locuinţa persoanelor fizice, la solicitarea sau cu consimţământul scris al acestora, ori cu autorizaţia magistratului, în condiţiile prevăzute de lege.
Urmărirea penală şi judecarea cadrelor de poliţie care au comis fapte prevăzute de legea penală erau, în temeiul statutului lor de militari activi, de competenţa parchetelor şi instanţelor militare.
28. Legea respectivă a fost abrogată prin Legea nr. 218 din 23 aprilie 2002 privind organizarea şi funcţionarea Poliţiei Române şi prin Legea nr. 360 din 6 iunie 2002 privind Statutul poliţistului, în temeiul cărora Ministerul de Interne s-a demilitarizat, poliţiştii având din acel moment statut de funcţionari publici. Atribuţiile poliţiştilor prevăzute la art. 16 din vechea lege nr. 26 din 12 mai 1994 nu mai figurează ca atare şi nu au echivalent în noile reglementări. Urmărirea penală şi judecarea poliţiştilor sunt, de acum înainte, de competenţa parchetelor şi a instanţelor ordinare.
29.  Ansamblul dispoziţiilor relevante din dreptul intern cu privire la statutul poliţiştilor şi al procurorilor militari se găseşte în hotărârea Barbu Anghelescu împotriva României (nr. 46430/99, pct. 40, 5 octombrie 2004) [a se vedea, de asemenea, Notar împotriva României (dec.), nr. 42860/98, 13 noiembrie 2003].
ÎN DREPT:
I. Cu privire la pretinsa încălcare a art. 3 din Convenţie
30. Reclamantul se plânge de relele tratamente care i-au fost aplicate de poliţiştii care l-au reţinut şi interogat la 11 noiembrie 1997. De asemenea, acesta denunţă absenţa unei anchete efective privind astfel de fapte comise de agenţii statului. Acesta invocă art. 3 din Convenţie, formulat după cum urmează:
„Nimeni nu poate fi supus torturii, nici pedepselor sau tratamentelor inumane ori degradante.”
A. Cu privire la admisibilitate
31. Guvernul invocă inadmisibilitatea acestor capete de cerere ca urmare a neepuizării căilor de atac interne. Guvernul consideră că reclamantul a omis să formuleze recurs împotriva rezoluţiei de neîncepere a urmăririi penale a Parchetului de pe lângă Tribunalul Militar Teritorial Bucureşti din 15 octombrie 2001 la parchetul ierarhic superior în temeiul art. 278 din Codul de procedură penală (CPP), rezoluţie pe care putea ulterior să o conteste în faţa unei instanţe în temeiul noului art. 2781 CPP introdus de Legea nr. 281 din 26 iunie 2003.
32. Reclamantul nu s-a pronunţat cu privire la acest aspect.
33. Curtea consideră această excepţie ca fiind direct legată de fondul cererii şi decide să o conexeze cu fondul. Curtea constată, de altfel, că acest capăt de cerere nu este în mod vădit nefondat în sensul art. 35 § 3 din Convenţie şi că acesta nu prezintă niciun alt motiv de inadmisibilitate. Este necesar, aşadar, să fie declarată admisibilă.
B. Cu privire la fond
1. Cu privire la aspectul procedural al art. 3 din Convenţie
34. Reclamantul denunţă lipsa anchetei efective în urma plângerii sale pentru rele tratamente împotriva agenţilor statului. Guvernul combate această teză, indicând diferitele acte procedurale efectuate din oficiu de către parchetele militar şi civil, acte care atestă, în opinia lui, că a fost efectuată o anchetă completă şi efectivă.
35. Curtea reaminteşte că, atunci când o persoană afirmă în mod susţinut că a suferit, din partea poliţiei sau altor servicii similare ale statului tratamente contrarii art. 3 din Convenţie, această dispoziţie, coroborată cu obligaţia generală impusă statului la art. 1 de „a recunoaşte oricărei persoane ce ţine de jurisdicţia (sa) drepturile şi libertăţile definite [...] (în) Convenţie”, cere, implicit, să se realizeze o anchetă oficială efectivă. Această anchetă, spre deosebire de cea solicitată conform art. 2, trebuie să poată conduce la identificarea şi pedepsirea celor responsabili [Labita împotriva Italiei (MC), nr. 26772/95, pct. 131, CEDO 2000-IV, şi Pantea împotriva României, nr. 33343/96, pct. 199, CEDO 2003­VI].
36. În speţă, autorităţile interne nu au rămas, cu siguranţă, total inactive în faţa alegaţiilor de rele tratamente formulate de reclamant în plângerea sa penală. Într-adevăr, procurorul de la parchetul de pe lângă Tribunalul Militar Teritorial însărcinat cu respectiva cauză l-a audiat pe reclamant şi pe poliţiştii acuzaţi şi a pronunţat o rezoluţie de neîncepere a urmăririi penale pe motivul că aceştia nu au comis faptele denunţate. Astfel, procurorul a acceptat versiunea faptelor prezentată de către poliţişti.
37. Dacă nu este de competenţa Curţii să repună în discuţie rezultatul anchetei efectuate de autorităţi în această chestiune, nu este mai puţin adevărat că, pentru ca o astfel de anchetă să poată fi efectivă, este necesar ca persoanele responsabile cu ancheta şi cele care efectuează investigaţiile să fie independente de cele implicate în evenimente [a se vedea, de exemplu, hotărârile Güleç împotriva Turciei din 27 iulie 1998, Culegerea de hotărâri şi decizii  1998-IV, pct. 81-82, şi Oğur împotriva Turciei (MC), nr. 21954/93, CEDO 1999-III, pct. 91-92]. Aceasta presupune nu numai lipsa oricărei legături ierarhice sau instituţionale, ci şi o independenţă practică (a se vedea, de exemplu, Ergı împotriva Turciei, 28 iulie 1998, Culegere 1998-IV, pct. 83‑84, şi Kelly şi alţii împotriva Regatului Unit, nr. 30054/96, pct. 114, 4 mai 2001).
38. Or, independenţa procurorului militar care a condus ancheta poate fi pusă la îndoială în privinţa legislaţiei naţionale în vigoare la data producerii faptelor. În cauza Barbu Anghelescu împotriva României, Curtea a considerat că a existat o încălcare a art. 3 sub aspect procedural având în vedere lipsa de independenţă a procurorilor miliari cărora li s-a solicitat să efectueze o anchetă în urma unei plângeri penale pentru rele tratamente îndreptată împotriva ofiţerilor de poliţie (Barbu Anghelescu împotriva României, nr. 46430/99, pct. 70, 5 octombrie 2004). Ea a constatat că aceştia din urmă erau, la data producerii faptelor, cadre militare active cu aceeaşi funcţie ca şi procurorii militari şi că ei beneficiau deci de grade militare, se bucurau de toate privilegiile în materie, erau responsabili de încălcarea regulilor de disciplină militară şi făceau parte din structura militară, bazată pe principiul subordonării ierarhice (Barbu Anghelescu, menţionată anterior, pct. 40‑43).
39. Curtea nu observă niciun motiv pentru a elimina o asemenea concluzie în speţă. Curtea subliniază cu privire la acest punct că, datorită existenţei unei legături de natură instituţională, lipsa de independenţă instituţională a procurorului militar pare să se fi tradus concret în prezenta speţă prin lipsa de imparţialitate cu care a fost condusă ancheta cu privire la relele tratamente semnalate de către reclamant. Curtea constată în special că procurorul însărcinat cu ancheta nu s-a pronunţat deloc, în rezoluţia sa din 15 octombrie 2001, asupra clarificării problemei dacă, prin imobilizarea şi încătuşarea  reclamantului, împotriva voinţei acestuia, în scopul de a-l duce la postul de poliţie, agenţii îşi depăşiseră sau nu competenţele, dat fiind că aceştia nu dispuneau decât de un mandat de percheziţie.     În plus, nicio menţiune nu figura în rezoluţia respectivă în ceea ce priveşte mijloacele foarte violente de anchetă utilizate de poliţişti pentru a obţine cu forţa mărturii, mijloace pe care reclamantul le denunţase totuşi şi le descrisese în mod exhaustiv în faţa parchetului la 23 martie 1998 (pct. 13 menţionat anterior).
40. Desigur, nu reiese din documentele depuse că reclamantul ar fi atacat această rezoluţie la parchetul ierarhic superior sau în faţa unei instanţe naţionale, aşa cum îi reproşează Guvernul pârât. Cu toate acestea trebuie să se constate că persoana în cauză nu a fost informată de rezoluţia de neîncepere a urmăririi penale dată de parchet decât la 12 aprilie 2005, adică la mai mulţi ani după rezoluţie, ceea ce Guvernul nu contestă. Or, la această dată, eficacitatea oricărei contestaţii împotriva rezoluţiei parchetului era lipsită de efecte, ţinând cont de prescrierea răspunderii penale a poliţiştilor : într-adevăr, au trecut mai mult de şapte ani între 11 noiembrie 1997, data producerii faptelor reproşate de reclamant poliţiştilor, şi 12 aprilie 2005, data la care acestuia i-a fost comunicată o copie a rezoluţiei parchetului, pe care în teorie ar fi putut, ulterior, să o atace în faţa parchetului superior ierarhic sau să o  conteste în faţa unei instanţe în temeiul noului art.2781 introdus de Legea nr. 281 din 26 iunie 2003.
Curtea arată că dispoziţiile dreptului intern în materie de prescripţie sunt clare şi nu lasă nicio îndoială asupra faptului că, în ipoteza în care reclamantul s-ar fi prevalat de calea indicată de Guvern atunci când termenul de prescripţie prevăzut de lege expirase, nici parchetul ierarhic superior, nici instanţa sesizată cu o eventuală plângere a reclamantului împotriva rezoluţiei de neîncepere a urmăririi penale n-ar fi putut examina temeinicia acuzaţiilor aduse împotriva poliţiştilor, pentru că acestea ar fi fost obligate să ceară din oficiu încetarea urmăririi, în cazul în care cauza era pendinte în faţa parchetului, sau încetarea procesului penal în cazul în care cauza era adusă în faţa instanţelor naţionale (pct. 25 de mai sus). 
41. Curtea reaminteşte, de altfel, că cerinţa celerităţii şi a diligenţei rezonabile în modul în care autorităţile desfăşoară ancheta cu privire la acuzaţiile de rele tratamente aduse agenţilor statului este implicită într-un astfel de context (hotărârile Yaşa împotriva Turciei din 2 septembrie 1998, Culegere 1998-VI, p. 2439-2440, pct. 102-104, şi Mahmut Kaya împotriva Turciei, nr. 22535/93, pct. 106-107, CEDO 2000-III) ; este de la sine înţeles că o asemenea obligaţie implică cerinţa ca autorităţile statului să informeze corect persoana care a depus plângere în privinţa rezultatului anchetei pentru a-i permite să exercite căile de atac disponibile în dreptul intern.
42. Or, în această privinţă, Curtea consideră în mod deosebit îngrijorător în speţă faptul că omiţând, în mod deliberat sau nu, să comunice într-un termen scurt rezultatul anchetei, autorităţile au împiedicat exercitarea căilor de recurs totuşi existente şi eficiente în dreptul intern, în special noul recurs introdus de Legea nr. 281 din 26 iunie 2003 care permite contestarea la o instanţă a rezoluţiei de neîncepere a urmăririi penale a parchetului în urma unei plângeri introduse, ca în speţa de faţă, împotriva unor poliţişti acuzaţi de a fi aplicat tratamente contrare art.3. O astfel de cale – cu privire la care Curtea a considerat că reprezenta un recurs efectiv în ciuda faptului că devenise disponibilă după introducerea unei cereri la Curte (Stoica împotriva României, nr. 4277/02, 4 martie 2008, pct. 105-109) – nu mai constituia, în circumstanţele prezentei speţe, un recurs eficient în sensul art. 35 pct. 1 din Convenţie, dată fiind prescrierea răspunderii penale a poliţiştilor ale căror fapte fuseseră denunţate de către reclamant. 
43. În lumina celor de mai sus, Curtea nu poate admite excepţia preliminară a Guvernului şi consideră că ancheta desfăşurată în speţă de autorităţi în legătură cu plângerea pentru rele tratamente pe care reclamantul a depus-o la autorităţile naţionale a fost lipsită de caracterul efectiv. 
44. Prin urmare, a fost încălcat art. 3 din Convenţie sub aspect procedural.
2. Cu privire la aspectul material al art. 3 din Convenţie
45. Curtea aminteşte că art. 3 consacră una din valorile fundamentale ale societăţilor democratice. Chiar şi în cele mai dificile împrejurări, cum ar fi combaterea terorismului şi a crimei organizate, Convenţia interzice în termeni absoluţi tortura şi pedepsele sau tratamentele inumane ori degradante. Art. 3 nu prevede restricţii, prin aceasta fiind în contrast cu majoritatea clauzelor normative ale Convenţiei si ale Protocoalelor nr. 1 şi 4, şi conform art. 15 pct. 2 nu admite nicio derogare, chiar şi în caz de pericol public care ameninţă viaţa naţiunii [Selmouni împotriva Franţei (MC), nr. 25803/94, CEDO 1999-V, pct. 95].
46. De asemenea, Curtea reaminteşte că relele tratamente trebuie să atingă un minimum de gravitate pentru a intra sub incidenţa art. 3. Aprecierea acestui minim este relativă prin esenţă; ea depinde de ansamblul datelor cauzei şi, în special, de durata tratamentelor, de efectele asupra fizicului şi/sau psihicului ca şi, uneori, de sexul, de vârsta şi de starea de sănătate a victimei.
47. Curtea a subliniat deja în repetate rânduri că persoanele reţinute se află în situaţia de vulnerabilitate şi că autorităţile au datoria de a le proteja. Statul este responsabil pentru orice persoană reţinută, deoarece aceasta din urmă se află integral în mâinile funcţionarilor de poliţie. Atunci când evenimentele în cauză, în ansamblul lor sau în mare parte, sunt cunoscute exclusiv de autorităţi, orice rană survenită în această perioadă dă naştere la puternice prezumţii de fapt. Este în sarcina Guvernului să prezinte dovezi stabilind faptele care aruncă o îndoială asupra relatării victimei (Tomasi împotriva Franţei, hotărârea din 27 august 1992, seria A nr. 241-A pct. 108-111; Ribitsch împotriva Austriei, hotărârea din 4 decembrie 1995, seria A nr. 336 pct. 31, Berktay împotriva Turciei, nr. 22493/93, pct. 167, 1 martie 2001 şi Rivas împotriva Franţei, nr. 59584/00, pct. 38, 1 aprilie 2004).
48. Afirmaţiile cu privire la relele tratamente trebuie să fie susţinute în faţa Curţii de elemente de probă adecvate (v., mutatis mutandis, hotărârea Klaas şi alţii din 6 septembrie 1978, seria A nr. 28, p. 21, p. 17, pct. 30). Pentru stabilirea faptelor, Curtea utilizează criteriul probei „dincolo de orice îndoială rezonabilă”; o astfel de probă poate totuşi rezulta dintr-o serie de indicii sau de prezumţii neinfirmate, suficient de grave, precise şi conforme (Irlanda împotriva Marii Britanii, hotărârea din 18 ianuarie 1978, seria A nr. 25, p. 65, pct. 161 in fine, Aydin împotriva Turciei, hotărârea din 25 septembrie 1997, Culegere 1997-VI, p. 1889, pct. 73, şi Selmouni, menţionată anterior, pct. 88).
49. În speţă, nimeni nu contestă că reclamantul a suferit leziuni cu prilejul audierii, la 11 noiembrie 1997, de către poliţiştii din Brăila : Certificatul medical întocmit în ziua următoare audierii sale atestă că prezenta o echimoză şi mai multe excoriaţii la nivelul mandibulei, al toracelui şi al picioarelor, provocate de lovituri aplicate cu obiecte dure sau de izbiri de obiecte dure. Or, trebuie reamintit că orice folosire a forţei fizice împotriva unei prsoane şi care nu este strict necesară în raport cu propriul comportament al acesteia constituie, în principiu, o încălcare a dreptului garantat de art. 3 (Tomasi, menţionată anterior, p.37, pct. 47, şi Ribitsch, menţionată anterior, p.26, pct. 38. În asemenea circumstanţe, statul pârât nu ar putea invoca în mod legitim nici achitarea celor prezumtiv răspunzători acuzaţi de victime de rele tratamente (a se vedea, între altele, Esen împotriva Turciei, nr. 29484/95, pct. 28, 22 iulie 2003), nici dificultăţile inerente, de exemplu, luptei împotriva crimei organizate (Aksoy împotriva Turciei, hotărâre din 18 decembrie 1996, Culegere 1996‑VI, p. 2278, pct. 62). 
50. Dacă diferitele traumatisme menţionate în speţă par compatibile cu o interpelare cu probleme în ipoteza unei rezistenţe opuse de reclamant şi a obligaţiei poliţiştilor de a stăpâni pe suspect care,  după cum arată Guvernul, s-a opus imobilizării, Curtea reaminteşte că orice rănire produsă în timp ce o persoană se află sub controlul autorităţilor dă naştere unor puternice prezumţii privind faptele şi că Guvernul are sarcina de a aduce dovezi stabilind faptele care aruncă o îndoială asupra relatării victimei (pct. 47 supra). 
51. În speţă, Guvernul susţine că poliţiştii fuseseră nevoiţi să utilizeze forţa fizică pentru a imobiliza  reclamantul. Guvernul se sprijină pe concluzia anchetei desfăşurate de parchet şi, în continuare, pe mărturiile respectivilor agenţi adunate în cadrul anchetei, care au precizat că reclamantul era cunoscut de serviciile poliţiei ca recidivist şi că acesta încercase să fugă când ei încercaseră să-i pună cătuşele (pct. 10, 14 şi 15 supra).  
52. Or, Curtea ia notă că la data la care poliţiştii se deplasaseră la domiciliul reclamantului, aceştia nu dispuneau de un mandat de arestare care ar fi justificat necesitatea de a-l conduce, în plus împotriva voinţei sale, la postul de poliţie : singurul document în baza căruia au acţionat era un mandat de percheziţie a domiciliului reclamantului emis de parchet.
Curtea observă că nimic nu părea să justifice în acea zi, la o oră atât de matinală, o intervenţie în forţă a trei echipe de poliţişti şi de jandarmi înarmaţi. Într-adevăr, nu reiese deloc din documentele furnizate că reclamantul s-ar fi sustras eventualelor investigaţii desfăşurate de forţele de ordine sau de parchet în urma plângerii penale a dnei C. În plus, intervenţia poliţiştilor era menită să răspundă unui incident care, la data aceea, părea destul de banal, şi anume o dispută la piaţă în legătură cu modul – fraudulos conform reclamantului, corect conform dnei C. – de a cântări marfa, ale cărui consecinţe, grave în ceea ce o priveşte pe dna C., se pare că nu erau previzibile la data intervenţiei poliţiştilor, decesul victimei survenind la o dată cu mult posterioară şi ca urmare a complicaţiilor bolilor cronice de care aceasta suferea. În cele din urmă, simplul fapt că reclamantul comisese anterior alte infracţiuni nu era nici acesta suficient pentru a justifica o intervenţie de o asemenea amploare a poliţiştilor, fără un mandat de aducere emis de autorităţile competente conform legii. 
53. {0>.  Même à supposer que la version des faits présentée par les policiers et entérinée par la décision du parquet eût été juste, et que le requérant se fût donc lui-même blessé lorsque les policiers avaient cherché à l’immobiliser pour l’emmener au poste de police, la Cour estime que l’utilisation de la force par les policiers – qui avait été rendue vraisemblablement loisible par les prérogatives étendues reconnues à l’époque aux policiers par la législation régissant leur statut (paragraphe 27 ci-dessus) et qui avait entraîné de tels comportements de repli du requérant – n’était pas nécessaire en l’occurrence, les agents de l’Etat ayant outrepassé les limites de l’autorisation qui leur avait été donnée de perquisitionner le domicile du requérant.<}0{>Chiar presupunând că versiunea faptelor prezentată de poliţişti şi susţinută de rezoluţia parchetului ar fi cea adevărată, şi că reclamantul s-ar fi rănit, aşadar, singur atunci când poliţiştii căutaseră să-l imobilizeze pentru a-l duce la postul de poliţie, Curtea consideră că utilizarea forţei de către poliţişti – care se pare că era admisă de prerogativele extinse recunoscute la acea dată poliţiştilor prin legislaţia care reglementa statutul acestora (pct. 27 supra) şi care îl determinase pe reclamant să opună o asemenea rezistenţă – nu era necesară în situaţia dată, agenţii statului încălcând limitele autorizaţiei care le fusese dată de a percheziţiona domiciliul reclamantului. 
În acest sens, Curtea ia notă cu satisfacţie de evoluţia legislaţiei naţionale cu privire la atribuţiile agenţilor de poliţie şi la noile garanţii legate de statutul lor (pct. 28 supra).

54. În circumstanţele prezentei speţe, Curtea consideră că nu a fost demonstrat faptul că leziunile suferite de reclamant în timpul audierii, la 11 noiembrie 1997, puteau fi puse în legătură cu folosirea forţei de către poliţişti, strict necesară, dat fiind comportamentul persoanei în cauză.
55. Prin urmare, în speţă a fost încălcat art. 3 din Convenţie sub aspect material.
II. Cu privire la celelalte pretinse încălcări
56. Reclamantul pretinde în egală măsură că i-au fost încălcate drepturile garantate de art. 5, 6 şi 8 din Convenţie, plângându-se că arestarea şi reţinerea sa au fost nelegale, că procedura penală îndreptată împotriva sa nu s-a desfăşurat în mod echitabil şi că autorităţile penitenciarului i-ar fi interceptat corespondenţa.   
57. Guvernul susţine că reclamantul nu a epuizat căile de recurs interne în ceea ce priveşte capetele de cerere conform art. 5 şi art. 8 din Convenţie.
58. Ţinând seama de toate elementele de care dispune şi în măsura în care este competentă să se pronunţe cu privire la pretenţiile formulate, Curtea nu a constatat nicio încălcare a drepturilor şi libertăţilor garantate de art. 5, art. 6 şi art. 8 din Convenţie, invocate de reclamant.
III.  Cu privire la aplicarea art. 41 din Convenţie
59. Art. 41 din Convenţie prevede:
„Dacă Curtea declară că a avut loc o încălcare a Convenţiei sau a protocoalelor sale şi dacă dreptul intern al înaltei părţi contractante nu permite decât o înlăturare incompletă a consecinţelor acestei încălcări, Curtea acordă părţii lezate, dacă este cazul, o reparaţie echitabilă.”
60. Reclamantul solicită redeschiderea cauzei sale penale în vederea unei reduceri a pedepsei la care a fost condamnat; de asemenea, acesta solicită recuperarea imobilului în care locuia înainte de a fi închis, întrucât banca l-a vândut din cauza imposibilităţii acestuia de a plăti ratele; reclamantul solicită, în cele din urmă, rambursarea costului pachetelor cu haine, alimente şi medicamente pe care le-a primit de la data încarcerării sale. Fără a da o sumă pentru solicitările sale de despăgubire, el aduce ca argument suferinţa pe care a îndurat-o în timpul numeroşilor ani de încarcerare, injustă, în opinia sa, şi doreşte reparaţii prin hotărârea pe care Curtea o va pronunţa în cauză. 
61. Curtea arată că singurul temei existent în prezenta cauză pentru a acorda o satisfacţie echitabilă reclamantului constă în încălcările constatate ale art. 3 din Convenţie. Or, Curtea nu observă nicio legătură de cauzalitate între acestea şi cererile reclamantului privind recuperarea imobilului său sau redeschiderea cauzei sale penale, care ţin de partea din plângere declarată inadmisibilă. Prin urmare, Curtea nu poate admite aceste cereri.
62. În schimb, aceasta consideră că reclamantul a suferit un prejudiciu moral cert din cauza suferinţelor pe care le-a îndurat fiind supus unor tratamente contrare art. 3 din Convenţie pe parcursul interpelării şi în absenţa unei anchete efective, prejudiciu pe care simpla constatare a încălcării nu îl poate anula.  În consecinţă, aceasta decide că ar trebui să acorde reclamantului 7 000 euro (EUR) pentru acest capăt de cerere.
B. Cheltuieli de judecată
63. Reclamantul solicită în egală măsură şi rambursarea cheltuielilor pentru avocaţii angajaţi în faţa instanţelor interne, fără ca totuşi să înainteze această cerere.
64.  Potrivit jurisprudenţei Curţii, un reclamant nu poate obţine rambursarea cheltuielilor de judecată decât în măsura în care se stabilesc caracterul real, necesitatea şi caracterul rezonabil al cuantumului lor. În speţă, ţinând cont de criteriile menţionate mai sus şi în absenţa oricărui element care să susţină pretenţiile reclamantului, Curtea nu poate admite această cerere.
C.  Dobânzi moratorii
65.  Curtea consideră necesar ca rata dobânzilor moratorii să se întemeieze pe rata dobânzii facilităţii de împrumut marginal practicată de Banca Centrală Europeană, majorată cu trei puncte procentuale.
Pentru aceste motive, Curtea, în unanimitate,
1. Declară cererea admisibilă în ceea ce priveşte capetele de cerere întemeiate pe art. 3 din Convenţie şi inadmisibilă pentru celelalte capete de cerere;
2.
Declară că a fost încălcat art. 3 din Convenţie prin faptul că autorităţile nu au desfăşurat ancheta în mod suficient şi efectiv cu privire la tratamentul la care a fost supus reclamantul în timpul interpelării de către poliţie;
3. Stabileşte că a fost încălcat art. 3 din Convenţie prin tratamentele menţionate;
4.  Hotărăşte
a) că statul pârât trebuie să plătească reclamantului, în termen de 3 luni de la data rămânerii definitive a hotărârii, în conformitate cu art. 44 § 2 din Convenţie, 7 000 euro (şapte mii euro) cu titlu de prejudiciu moral, plus orice sumă ce poate fi datorată cu titlu de impozit;
b) că, de la expirarea termenului menţionat şi până la efectuarea plăţii, această sumă trebuie majorată cu o dobândă simplă, la o rată egală cu rata dobânzii facilităţii de împrumut marginal practicată de Banca Centrală Europeană, aplicabilă pe parcursul acestei perioade şi majorată cu trei puncte procentuale;
5. Respinge cererea de acordare a unei reparaţii echitabile pentru celelalte capete de cerere.
Redactată în franceză, apoi comunicată în scris la 4 noiembrie 2008, în aplicarea art. 77 §§ 2 şi 3 din Regulament.

Grefier 

